สวัสดีค่ะ หนูรู้สึกโดดเดี่ยวมากๆค่ะ ครอบครัว พวกเขาไม่เคยเข้าใจหนูเขาเอาแต่พูดว่าหนูเป็นเด็กจะไปเครียดอะไร หนูโดนกดดันเรื่องการเรียน ไม่มีใครเคยพูดให้กำลังใจ หนูเคยปรึกษาเรื่องนี้กับครอบครัวเขาก็บอกว่าเขาเข้าใจ แต่เขาจะเข้าใจหนูได้ยัง? เพื่อนก็เข้าข่ายบูลลี่หนู ไม่มีใครเคยสนใจความรู้สึกหนู เวลาหนูร้องไห้ก็เอาแต่บอกว่าอย่าร้อง ทั้งๆที่การร้องไห้เป็นทางปลดปล่อยความรู้สึกเศร้าของหนูออกมา หนูเอาแต่คิดว่าไม่มีใครรักหนู ไม่มีใครเข้าใจและคิดจะตายอยู่หลายครั้ง คำว่าครอบครัวของหนูไม่ใช่พ่อกับแม่ หนูอยู่กับย่ามาตั้งแต่เกิด ไม่เคยได้รับความอบอุ่นจากพ่อแม่เลย..
สวัสดีค่ะ อาการรู้สึกโดดเดี่ยวมาก รู้สึกคนรอบข้างไม่เข้าใจ ร้องไห้บ่อยๆดังกล่าวมา อาจเป็นความกังวล ความน้อยใจที่เกิดขึ้นชั่วคราว เมื่อต้องพบกับปัญหา หรืออาจเป็นภาวะซึมเศร้า โรคซึมเศร้า การเปลี่ยนแปลงทางอารมณ์ไปอย่างผิดปกติโดยการวินิจฉัยว่าเป็นโรคซึมเศร้านั้นคือมีภาวะซึมเศร้าติดต่อกันอย่างน้อย 2 อาทิตย์ขึ้นไป โดยไม่มีช่วงที่ดีขึ้นเลย มีความคิดอยากฆ่าตัวตาย อาจมีอาการเบื่ออาหาร หรือในบางรายก็จะไปรับประทานทานอาหารมากขึ้น น้ำหนักเปลี่ยนแปลงอย่างรวดเร็ว นอนน้อยหรือนอนมากกว่าปกติ และเก็บตัวมากจนไม่ออกไปทำงาน ไม่ออกไปเข้าสังคม อันนี้จึงจะจัดว่าเป็นโรคซึมเศร้าหากมีอาการเป็นต่อเนื่อง เป็นมากจนรบกวนการใช้ชีวิต ควรไปพบแพทย์เพื่อตรวจประเมินสภาพจิตเพิ่มเติม และควรเปิดใจพูดคุยกับผู้ปกครองให้รับทราบถึงปัญหา พยายามหากิจกรรมที่ชอบทำเพื่อเบี่ยงเบนความสนใจจากเรื่องเศร้า พูดคุยกับเพื่อนหรือคนในครอบครัวที่เราไว้ใจได้เพื่อระบายความทุกข์